WP klop reën, weerlig in verkorte wedstryd op LoftusSergeal Petersen duik oor ná die bal vorentoe geskop is en vir hom reg gespring het. Jamba Ulengo en Tinus de Beer is te laat om te keer. (Foto: GB Jordaan) Die rustydtelling en die eindtelling was dieselfde, maar die Westelike Provinsie het genoeg gedoen om die moontlike eindstryd van die Curriebekerreeks tuis aan te bied as hulle volgende week se halfeindstryd op Nuweland wen. Dit sal weer teen die Blou Bulle wees wat Saterdag (amper letterlik op die baie nat veld) uit hulle diepte op Loftus was en met 7-34 verloor het. Die wedstryd het net meer as ŉ halfuur laat begin, en rustyd was dit alles verby met die reën wat steeds strykdeur geval en net voor rustyd weer toegeneem het. Dit was die wolkbreuk en weerlig wat tot die afskop se uitstel gelei het, en 40 minute se spel was nodig om ŉ geldige uitslag te kry. Met rustyd was daar weer donderweer naby die veld en is die wedstryd afgelas. Die WP het eenvoudig veel meer op hulle gemak gelyk in weersomstandighede waar hantering ŉ risiko was. Die WP het een punt uit die wedstryd benodig om te verseker die eindstryd is op Nuweland. Hulle was reeds van ŉ tuishalfeindstryd verseker toe hulle opdraf. Die Streeptruie, met die Springbok-vaskop Wilco Louw aan die voorpunt teen sy ou span, het die Blou Bulle in die skrums vermorsel, takties beter gespeel en die vroeë voorsprong weens die baie foute met die nat bal uitgebuit. Die finale Curriebeker-puntestand ná ses wedstryde (gewen, ligapunte) ‒ Westelike Provinsie 6, 30 Sharks 5, 26 Lions 4, 21 Blou Bulle 3, 17 Pumas 2, 12 Griekwas 1, 8 Die puntemakers ‒ Blou Bulle 7 ‒ Drie: Ruan Steenkamp. Doelskop: Tinus de Beer. Westelike Provinsie 34 ‒ Drieë: Strafdrie, Kobus van Dyk, Sergeal Petersen, Jaco Coetzee. Doelskoppe: SP Marais (2). Strafdoele: Marais (4). ♦ In Kimberley het die Sharks ŉ moedige maar te lig in die broek Griekwas met 41-11 opgefrommel. Die wenspan se bonuspunt was teen rustyd (24-6) reeds in die sakkie toegeknoop. Die Sharks het die bal lekker rondgegooi en ŉ paar baie bevredigende drieë gedruk. Te oordeel na dié vertoning lyk dit of hulle, soos die Westelike Provinsie, seker van ʼn plek in die eindronde kan wees, selfs al lê die halfeindronde teen die Goue Leeus nog voor. Hoewel Griekwas soms goeie druk toegepas het, het hulle nooit na ʼn wenspan gelyk nie. Die Natalse Springbokke Curwin Bosch, Akker van der Merwe, Lwazi Mvovo en S’bu Nkosi kan heel tevrede met hul vertonings wees. En groot Coenie Oosthuizen is op pad na volle wedstryd-fiksheid. Die puntemakers – Griekwas 11 (6) – Drie: Kyle Steyn. Strafdoele: George Whitehead (2). Sharks 41 (24) – Drieë: Jeremy Ward, Lwazi Mvovo (2), Akker van der Merwe, Leolin Zas (2), S’bu Nkosi. Doelskoppe: Curwin Bosch (3).